যূথিকা : না, সেটা হতো না। কারণ এ-বিষয়ে মা খুব কনজারভেটিভ ছিলেন। মা যখন আমাকে গ্রামোফোন কোম্পানিতে দেন ভগবতীবাবুর কাছে, এরকম কথা নিয়েছিলেন যে, ‘আমার মেয়ে যখন যাবে তখন সে ঘরে আর কেউ থাকবে না। সেখানে শুধু ট্রেনার থাকবে আর অধিকর্তা থাকতে পারেন আর যিনি লিখেছেন গান ইনি থাকবেন আর সঙ্গে যাঁরা যাবেন – যে যাবে ওর ভাই কি বোন, তাকেও ওর সাথে রাখতে হবে। ওকে ট্যাক্সি করে নিয়ে যাবেন, আবার গান হয়ে গেলে এক মিনিট দেরি না করে ওকে ট্যাক্সি করে বাড়ি ফিরিয়ে দেবেন।’ এরকমভাবে আমাদের যাতায়াতটা ছিল। আর প্রথম থেকে যাঁরা গাইছেন, মানে আলাদা জায়গা থেকে এসেছেন তাঁদের সঙ্গে যেন কোনোরকম মেলামেশা না হয় – নিষেধ ছিল। তা আমরা সেরকমভাবেই চলেছি। যতো বছর গান করেছি এটা কিন্তু ভগবতীবাবু একদম মেনে চলেছেন। আমার গানের ঘরে কাউকে যেতে দিতেন না। আমার কেন – আমাদের মতন ঘরের যারা যেতো তাদের ঘরেও কাউকে যেতে দিতেন না – ওরকম ট্যাক্সি করে তাদেরও নিয়ে আসা হতো, দিয়ে আসা হতো। আর কমলবাবু তো একেবারে অসম্ভব স্ট্রিক্ট ছিলেন এ-বিষয়ে। তিনি যখন গান শেখাতেন বা তোলাতেন অর্কেস্ট্রার সঙ্গে – যখন আমরা গান করতাম, তখন হয়তো একজন শিল্পী এসে গেছে – আমার তখন গান শেষ হয়েছে – তার সঙ্গে পর্যন্ত আমি কথা বলতে পারবো না। হয়তো আমার গান শেষ হওয়ার সময় জগন্ময় এসেছেন, কিন্তু একদিনের তরে এক মিনিটের জন্যেও মিউজিশিয়ানদের সঙ্গে কোনো কথা বলতে দিতেন না। একদম কথা বলতে দিতেন না। আমরা এইরকমভাবে সারাজীবন – যতোদিন আমার সংগীতজীবনে গ্রামোফোন কোম্পানিতে ছিলাম ততোদিন পর্যন্ত এই যে, ভগবতীবাবু আমার মাকে যে কথা দিয়েছিলেন, সেটা রেখেছিলেন।